Sklep I Up 243/2008
Sodna praksa Vrhovnega sodišča, 2008-06-19

upravni spor - vložitev tožbe zoper drugostopni upravni akt - zavrženje tožbe

V dvostopenjskem upravnem postopku, v katerem je bila pritožba zavrnjena, je predmet upravnega spora presoja zakonitosti upravnega akta, s katerim je bilo odločeno o pravici, obveznosti ali pravni koristi tožnika, to je praviloma odločba organa prve stopnje.

Pritožba se zavrne in se potrdi izpodbijani sklep.

Z izpodbijanim sklepom je sodišče prve stopnje na podlagi določbe 4. točke 1. odstavka 36. člena Zakona o upravnem sporu (ZUS-1, Uradni list RS, št. 105/06 in 26/07-sklep US) zavrglo tožbo, ki jo je tožnik vložil zoper upravni akt druge stopnje, in sicer odločbo Republike Slovenije, Ministrstva za finance z dne 16.2.2007, s katero je bila zavrnjena tožnikova pritožba zoper odločbo Davčne uprave Republike Slovenije, Davčnega urada A. z dne 18.1.2006.

V obrazložitvi izpodbijanega sklepa sodišče prve stopnje ugotavlja, da je bilo v pravnem pouku drugostopenjske odločbe pravilno navedeno, da je zgolj zoper prvostopenjsko odločbo dovoljeno sprožiti upravni spor s tožbo na Upravno sodišče Republike Slovenije, tožnik pa je v tožbi vseeno izpodbijal drugostopenjsko odločbo. Sodišče prve stopnje je tožnika dvakrat, prvič z dopisom z dne 3.5.2007 in drugič s sklepom, št. U 533/2007-12 z dne 20.2.2008, pozvalo, da odpravi oziroma dopolni tožbo, med drugim tako, da navede pravni akt (prvostopenjski), ki se s tožbo v upravnem sporu na podlagi 2. člena ZUS-1 lahko izpodbija. Tožnik svoje tožbe ni pravilno dopolnil oziroma popravil, zato je sodišče prve stopnje njegovo tožbo kot nedopustno zavrglo.

Tožnik v pritožbi navaja, da je bilo njegovo podjetje B. d.d. izbrisano iz sodnega registra. Ker ni bil seznanjen z zakonom, temu ni ugovarjal in ni predlagal stečaja. Zaradi procesne napake je davčna uprava sprožila postopek izvršbe zaradi dolgov podjetja zoper njega. Zaradi grožnje je bil prisiljen delavce poplačati, zato je ostal tudi brez stanovanja. Smiselno predlaga razveljavitev izpodbijanega sklepa.

V dvostopenjskem upravnem postopku, v katerem je bila pritožba zavrnjena, je predmet upravnega spora presoja zakonitosti upravnega akta, s katerim je bilo odločeno o pravici, obveznosti ali pravni koristi tožnika (2. člen ZUS-1), to je praviloma odločba organa prve stopnje. V obravnavanem primeru je tožnik izpodbijal odločbo drugostopenjskega organa (Ministrstva za finance RS). Sodišče prve stopnje je tožnika v skladu z določbami 31. člena ZUS-1 pravilno pozvalo, da tožbo popravi, in sicer tako, da navede pravilni upravni akt, ki ga s tožbo lahko izpodbija v skladu z določbo 2. člena ZUS-1. Dopis sodišča z dne 3.5.2007 in sklep z dne 20.2.2008 sta jasna in razumljiva, tako, da bi ga lahko in morala razumeti tudi laična stranka. Ker pa tožnik kljub jasnemu in razumljivemu sklepu ni sledil pozivu sodišča prve stopnje in tožbe ni popravil tako, kot je bilo od njega zahtevano, je sodišče prve stopnje tožbo pravilno zavrglo in pri tem navedlo pravilno pravno podlago. Pritožbeni razlogi, ki jih tožnik navaja, pa se ne nanašajo na izpodbijani sklep in njegove razloge, zato se pritožbeno sodišče do njih ni opredeljevalo.

Glede na navedeno je pritožbeno sodišče zavrnilo tožnikovo pritožbo in potrdilo izpodbijani sklep (76. člen v zvezi z 82. členom ZUS-1).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.